Diari Oficial de la Generalitat Valenciana


Sumari del DOGV 9567, del 03-04-2023 (2023/3436)

RESOLUCIÓ de 27 de març de 2023, de la Presidència de la Generalitat, per la qual es convoquen, per a l'any 2023, subvencions per a la realització d'activitats de formació i difusió en matèria de la Unió Europea i d'acció exterior.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9567

Data del DOGV
:   03-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3436


Data del document
:   27-03-2023

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 27 de març de 2023, de la Presidència de la Generalitat, per la qual es convoquen, per a l'any 2023, subvencions per a la realització d'activitats de formació i difusió en matèria de la Unió Europea i d'acció exterior. [2023/3436]  
Mitjançant el Decret 16/2021, de 19 de maig, del president de la Generalitat (DOGV 9090, 24.05.2021), es van establir les bases reguladores de la concessió de subvencions per a la realització d'activitats de formació i difusió en matèria de la Unió Europea i d'acció exterior.  
  
La Llei 9/2022, de 30 de desembre, de pressupostos de la Generalitat per a l'exercici 2023, inclou, en l'annex de transferències i subvencions del programa 112.40, Relacions Externes, la previsió d'una línia de subvenció, denominada Subvencions per a la realització d'activitats de formació i difusió en l'àmbit de les competències de la Unió Europea i Relacions Externes, amb codi S0940000, per import de 72.500 euros.  
  
Mitjançant aquestes ajudes es pretén contribuir a la divulgació de coneixements relatius a la Unió Europea, la participació ciutadana a la Unió Europea, i qualsevol altre aspecte relacionat directament amb la Unió Europea o amb l'acció exterior de la Comunitat Valenciana, tant respecte de països de fora de la Unió Europea com d'organismes internacionals, i finançar activitats amb aqueixa finalitat realitzades per entitats públiques, entitats sense ànim de lucre i cooperatives.  
  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Resolució de 17 de febrer de 2022, del president de la Generalitat, per la qual delega determinades atribucions en diferents òrgans de la Presidència (DOGV 9282, 21.02.2022), i vista la proposta de la Direcció General de Relacions amb la Unió Europea i l'Estat, resolc:  
  
Primer. Objecte  
L'objecte de la present resolució és convocar, per a l'exercici 2023, les subvencions destinades a entitats públiques i a cooperatives i associacions i altres entitats sense ànim de lucre legalment constituïdes, per a la realització d'activitats formatives i de difusió la finalitat de les quals siga la divulgació a la Comunitat Valenciana de coneixements relatius a la Unió Europea, la participació ciutadana a la Unió Europea, i qualsevol altre aspecte relacionat directament amb la Unió Europea o amb l'acció exterior de la Comunitat Valenciana, tant respecte de països de fora de la Unió Europea com d'organismes internacionals.  
Per al present exercici es consideren prioritàries les temàtiques següents:  
- Pacte verd europeu.  
- Participació de les regions en la UE.  
- Fons Next Generation UE.  
- Europa adaptada a l'era digital.  
- Desenvolupament del pilar europeu de drets socials.  
- Any europeu de les competències/capacitats.  
- Eleccions al Parlament Europeu/Participació ciutadana en la UE.  
  
Segon. Bases reguladores  
La present convocatòria es dicta a l'empara del que s'estableix en el Decret 16/2021, de 19 de maig, del president de la Generalitat, pel qual s'aproven les bases reguladores de la concessió de subvencions per a la realització d'activitats de formació i difusió en matèria de la Unió Europea i d'acció exterior (d'ara endavant, decret que aprova les bases reguladores).  
  
Tercer. Finançament i import de la convocatòria  
1. La quantia de l'import global màxim destinat a finançar aquestes subvencions ascendeix a 72.500 € (setanta-dos mil cinc-cents euros), a càrrec del capítol IV, línia de subvenció S0940000, del programa 59.17.90.836.66, de la Direcció General de Relacions amb la Unió Europea i l'Estat, del pressupost de la Generalitat per a 2023.  
2. L'import a concedir a cada entitat beneficiària ascendirà a la totalitat de les despeses subvencionables de l'activitat, quantitat que no podrà superar els 9.000,00 € per sol·licitud, import que s'estableix en virtut del que es disposa en l'article 7, apartat 1, del decret que aprova les bases reguladores.  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
4. Per raons d'eficàcia i eficiència administrativa, s'estableix un import mínim subvencionable de 1.500,00 €, i seran desestimades les sol·licituds que no arriben a aquest import.  
  
Quart. Condicions de la concessió de subvencions  
1. El procediment de concessió d'aquestes ajudes es tramitarà en règim de concurrència competitiva.  
2. Les entitats beneficiàries d'aquestes subvencions estaran subjectes a les obligacions establides en l'article 4 del decret que aprova les bases reguladores, al que es disposa en la resolució de concessió de les subvencions i, en general, a la normativa vigent que els siga aplicable.  
  
3. Les activitats que se subvencionen hauran d'executar-se en el territori de la Comunitat Valenciana. En tot cas, l'activitat es desenvoluparà de manera presencial, sense perjudici de la seua difusió en línia.  
4. L'execució de les activitats subvencionades podrà realitzar-se des del moment de la publicació de la present resolució fins a la data límit de justificació de les ajudes establida en l'apartat desé, sense necessitat que s'haja produït la resolució de concessió i sense que això supose cap expectativa legítima sobre la concessió de la subvenció.  
  
5. Quedaran excloses, en el marc de la present convocatòria, les entitats i les associacions sense ànim de lucre sol·licitants en les quals concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, general de subvencions.  
  
Cinqué. Sol·licituds: forma i termini  
1. Les sol·licituds, acompanyades de la documentació requerida, es formularan en els dos models oficials: sol·licitud general de subvenció i sol·licitud específica d'ajudes per a la realització d'activitats de formació i difusió en matèria de la Unió Europea i d'Acció Exterior, disponibles els dos en la seu electrònica accedint al procediment corresponent:  
  
https://sede.gva.es/va/inicio/procedimientos'id\_proc=G21810  
2. Les sol·licituds hauran de ser emplenades per la persona que represente l'entitat sol·licitant i es presentaran exclusivament de manera telemàtica a través de la seu electrònica de la Generalitat, en l'enllaç indicat en 'apartat 1 anterior.  
Per a poder tramitar telemàticament la sol·licitud, s'haurà de disposar d'algun dels sistemes de signatura electrònica admesos en la seu electrònica de la Generalitat.  
Les sol·licituds realitzades per via diferent a la indicada es consideraran no presentades, en virtut dels articles 14.2 i 16.8 de la Llei 39/2015, d'1 d'octubre, del procediment administratiu comú de les administracions públiques.  
3. Cada entitat sol·licitant realitzarà tantes presentacions telemàtiques com activitats o projectes per als quals sol·licite subvenció, i una mateixa entitat podrà presentar més d'una sol·licitud.  
La presentació de la sol·licitud comporta l'acceptació de les bases reguladores.  
4. El termini de presentació de les sol·licituds serà d'un mes, a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
Sisé. Documentació que cal adjuntar a la sol·licitud  
A la sol·licitud específica d'ajudes per a la realització d'activitats de formació i difusió en matèria de la Unió Europea i d'Acció Exterior, s'hauran d'adjuntar els següents documents:  
- l'acreditació de la representació de la persona signant de la sol·licitud;  
- el projecte del programa de l'activitat a realitzar, que reculla els aspectes que han de ser valorats d'acord amb el que es disposa en l'article 6 del Decret 16/2012, de 19 de maig, del president de la Generalitat;  
  
- el pla de difusió, signat, en el qual s'incloga: la campanya de comunicació prèvia i simultània i/o posterior (amb esment dels mitjans previstos com difusió en xarxes socials, enviament massiu de correus informant de l'esdeveniment, publicitat en premsa, participació en programes de ràdio, reunions prèvies amb grups interessats, col·laboració d'entitats acadèmiques o associatives, entre altres); si es realitza enregistrament i/o difusió en línia de l'esdeveniment, i si estarà disponible de manera gratuïta per a la seua consulta en alguna plataforma;  
- l'acreditació, si és el cas, del cofinançament per altres entitats.  
  
  
Seté. Criteris de valoració de sol·licituds i per a la determinació de la subvenció  
1. Per a determinar la quantia subvencionada, es tindrà en compte la baremació de les sol·licituds presentades, d'acord amb els criteris objectius de valoració establits en l'article 6 del decret que aprova les bases reguladores.  
2. D'acord amb l'article 9 de l'esmentat decret, s'estableix una puntuació mínima de 10 punts, per davall de la qual seran desestimades les sol·licituds que no arriben a aquesta puntuació.  
3. Les sol·licituds que hagen arribat a la puntuació mínima establida en l'apartat anterior se subvencionaran atenent els límits continguts en la present convocatòria, i es concediran les subvencions, per ordre de puntuació de major a menor, fins a l'esgotament dels fons previstos en aquesta convocatòria.  
4. Les sol·licituds que, havent aconseguit la puntuació mínima, no hagen pogut ser ateses per excedir l'import disponible en la convocatòria, passaran a integrar una llista de reserva, ordenada segons la puntuació obtinguda.  
Quan es produïsca la renúncia a la subvenció d'alguna de les entitats beneficiàries, el crèdit pressupostari no aplicat podrà concedir-se a les entitats integrants de la llista de reserva, d'acord amb els criteris establits en l'article 10, apartat 5 c) del decret que aprova les bases reguladores.  
  
Huité. Esmena de la documentació  
Quan la sol·licitud no tinga els requisits assenyalats en la legislació bàsica del procediment administratiu comú o no s'adjunte la documentació que, d'acord amb aquesta resolució, siga exigible o es considere necessària per a resoldre, es requerirà l'entitat interessada perquè, en el termini de deu dies hàbils, esmene la falta o adjunte els documents preceptius, amb la indicació que, si així no ho fera, es consideraria que ha desistit de la seua petició, amb la resolució prèvia que haurà de ser dictada en els termes previstos en la legislació bàsica del procediment administratiu comú.  
  
Nové. Terminis de resolució i notificació  
1. La resolució serà dictada per la Presidència de la Generalitat, amb l'informe previ i la proposta de la comissió de valoració, en el termini màxim de tres mesos, comptadors a partir de la data de finalització de la presentació de les sol·licituds, d'acord amb l'article 11 del decret que aprova les bases reguladores.  
Transcorregut aquest termini sense que s'haguera notificat resolució expressa, les entitats interessades podran entendre desestimades les seues sol·licituds per silenci administratiu.  
2. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, amb expressió de les bases, la convocatòria, el programa i el crèdit pressupostari a què s'imputa la subvenció. En aquesta resolució constaran les entitats beneficiàries, les activitats per a les quals es concedeix la subvenció i l'import concedit, així com, si és el cas, les sol·licituds excloses i els motius de denegació.  
La publicació de l'esmentada resolució produirà els efectes de notificació a les persones interessades, d'acord amb el que estableix l'article 45 de la Llei 39/2015, d'1 d'octubre.  
3. Contra la Resolució de concessió de les subvencions, que posa fi a la via administrativa, les persones interessades podran interposar, potestativament, un recurs de reposició davant el mateix òrgan que l'haja dictada, en el termini d'un mes des de l'endemà de la seua notificació o publicació, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, de conformitat amb el que estableixen els articles 10.1.a i 46.1 de la Llei 29/1998, de 13 de juny, reguladora de la jurisdicció contenciosa administrativa.  
  
  
Desé. Justificació de la subvenció  
1. La justificació de les subvencions per part de les entitats beneficiàries es realitzarà mitjançant la presentació del compte justificatiu que contindrà la informació establida en l'article 12.2 del decret que aprova les bases reguladores.  
2. La presentació de la justificació es realitzarà de manera telemàtica en els mateixos termes de l'apartat cinqué de la present resolució.  
3. El termini màxim per a la presentació de la justificació de la subvenció finalitzarà el 9 de novembre de 2023.  
4. Es reduirà proporcionalment la subvenció en el cas que la justificació de les despeses realitzades no arribe a la quantia atorgada, així com quan no s'ajuste a la sol·licitud, i, especialment, per la no-execució de part de les activitats previstes, o canvis entre les partides del pressupost. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència a l'entitat interessada.  
  
Onzé. Règim de pagament de la subvenció  
El lliurament de l'import de les subvencions es realitzarà en pagament únic, després de la justificació de la despesa realitzada, mitjançant una transferència bancària al compte designat per l'entitat beneficiària en la seua sol·licitud.  
  
Dotzé. Pla de control  
Les entitats beneficiàries quedaran sotmeses a les actuacions de control i supervisió contingudes en l'article 14 del decret que aprova les bases reguladores.  
A aquest efecte, i en el cas que la data de realització de l'activitat no estiguera especificada en la sol·licitud, o fora modificada posteriorment, aquesta data es comunicarà a la Direcció General de Relacions amb la Unió Europea i l'Estat, amb un mínim de quinze dies d'antelació a la data de realització de l'activitat, que en tot cas ha de ser anterior a la data límit de presentació de la justificació.  
  
Contra la present Resolució, que esgota la via administrativa, podrà interposar-se un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, d'acord amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant l'òrgan que dicta la present resolució, en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i tot això sense perjudici que les persones interessades puguen presentar qualsevol altre recurs que estimen pertinent.  
  
València, 27 de març de 2023.- El secretari autonòmic per a la Unió Europea i Relacions Externes (p. d. R de 17.02.2022; DOGV de 21.02.2022): Joan Calabuig Rull.